
Jesus starter lignelsen med at fortælle pointen, han vil opfordre disciplene til at blive ved med at bede. 

Kvinden gør det, der i verdens øjne er dumt og naivt. 
Hun bliver ved med at gå til dommeren og klage, i tro på at gentagelsen vil ende med at presse dommeren til at makke ret. Og det lykkes, på trods af at hun har at gøre med den dårlig og apatisk dommer. 
-
Argumentet er, at hvis den vedvarende bøn virker overfor en uduelig dommer, der ikke følte sig forpligtet på retfærdigheden, burde bønnen så ikke virke endnu bedre til en dommer, der oprigtigt ønsker at øve retfærdighed?

”Skulle Gud så ikke skaffe sine udvalgte deres ret, når de råber til ham dag og nat? Lader han dem vente?”

”Lader Gud dem vente”

Jesus stiller det som et retorisk spørgsmål. Han stiller spørgsmålet i forventning om at læseren svarer ”nej”, som om det var åbenlyst at Gud selvfølgelig ikke holder tilbage med at svare på bønner. 

Jesus stiller et provokerende retorisk spørgsmål, som om han glemmer, at hele diskussionen kun begyndte, fordi disciplene netop ikke føler, at Gud lytter, når de kalder. 

Deres svar ville være; at ”ja, Jesus”, Gud virker faktisk til at lade vente på sig, selvom hans såkaldte udvalgte råber til ham dag og nat. 

Selvom vi trofast tilbeder en retfærdig Gud, der står med de svage overfor de stærke, så er det til tider frustrerende at se den tro blive modbevist og latterliggjort, 
når vi dag efter dag hører om hvad de mægtige kan slippe afsted uden skrupler eller straf. 

Og disciplene har jo en pointe.
Hvor tit oplever vi egentlig at bede en bøn, og se vores håb gå i opfyldelse med det samme, som en trylleformular eller et ønske til en lampeånd? 

Det oplever vi ikke, og selvom vi nogle gange kan tolke noget som et bønnesvar, er det på ingen måde konsistent nok til, at få bønnen til at virke som et bæredygtigt redskab. 

I bedste fald er det som at slå plat eller krone, eller kaste en terning. Det virker måske ofte nok til at vedholde vores tro, men ikke nok til at fjerne en sund skepsis. 

Den her dissonans, den manglende sammenhæng mellem håb og virkelighed, er et spørgsmål, som gennem bibelen og op gennem historie bliver ved med at nage. Det bliver ved med at frustrere, irritere og ydmyge dem, der går rundt med en oprigtig tro.

Så langt tilbage som på profeten Esajas’ tid, oplever folket i Israel hvordan deres land ledes af opblæste løgnere, falske profeter, og et kongeligt hof, der ikke kan se længere end deres egen næsetip. 

Folket oplevede hvor lidt det egentlig betød at være Guds udvalgte folk, når de alligevel kunne blive undertrykt af deres egne konger, profeter, præster og dommere. Gud havde givet dem et løfte, hvis I holder pagten, vil Gud altid holde hånden over jer. 

Men hvad kunne man som menig israelit gøre, hvis lederskabet brød pagten og blæste på Guds vejledning? 

Hvad hjalp det at bede, hvis de uretfærdige igen og igen kom til magten, mens folket bare måtte lide hvad de kunne, før de gik bort?

I denne tid nedskriver Esajas sine åbenbaringer fra Herren. Han kommer med den så velkendte gamle religiøse trussel og trøst. 
Ve jer, der udnytter mit folk, hvad vil I gøre når straffens dag kommer?

Trøsten er en forsikring om, at retfærdigheden nok skal ske fyldest, selvom det ikke er til at se. Trøsten er, at der vil komme en dag, hvor det hele bliver vendt på hovedet, hvor ondskab straffes og retfærdighed belønnes. 

Trøsten er, at der vil være et helvede for de mægtige, der her i livet kan gøre hvad de vil uden straf eller konsekvens. 

Trøsten er, at vi må lide det vi gør, i håbet om at det bliver bedre på den anden side af domens dag. 

Jeg har det lidt ambivalent med den trøst. 

På den ene side kan jeg godt se håbet i, at nutidens struktur ikke er det sidste ord. Men på den anden side ændrer det ikke på den uretfærdighed, som vi stadig må holde ud. 

Det giver et formål og en mening med den lidelse vi gennemgår, skønt det stadig er lidelse. 

-
På Paulus’ tid var det ikke meget anderledes. Dagens epistel skal forestille at være skrevet af Paulus, under et af hans fangenskaber. 

Fra den lille fængselscelle skriver han et brev til den unge Timotheus, om ikke at give op, selvom verden viser sig fra sin onde side. 

Med lænker om håndleddet kan Paulus få sig selv til at skrive, at det godt kan være at verdens magter han sætte ham i lænker, men det betyder intet overfor det ægte fangenskab han er i, som tjener for evangeliet. 

”Gud har ikke givet os en fej ånd, men en ånd med kraft og kærlighed og besindighed. Skam dig derfor ikke ved vidnesbyrdet om vor Herre… eller ved mig, hans fange, men vær med til at lide ondt for evangeliet med den kraft, Gud giver. ”

Håbet og standhaftigheden får ikke verdens uretfærdighed til at forsvinde, den vedvarende bøn er ikke en forsikring mod ulykke. 

Det kan Paulus skrive under på, som en mand, der, gennem sin karriere, oplevede at blive fængslet flere gange, oplevede skibsforlis på fremmede kyster, oplevede piskeslag og overfald og tæv i evangeliets tjeneste. 

Han kan om nogen skrive under på, at bøn ikke er en magisk besværgelse, og ikke desto mindre, kan han fra det kolde mørke stengulv formane sin elev til ikke at skamme sig over 
at have håb imod alle beviser. 

”Skulle Gud så ikke skaffe sine udvalgte deres ret, 
når de råber til ham dag og nat? - Lader han dem vente?”

Ja, han lader dem vente, og alligevel har troen og bønnen overlevet. 

Vi er som forstyrrede mennesker, der ikke ser skriften på væggen, fortsætter vi med at gøre det samme, I håb om at løftet en dag vil blive opfyldt. 

Et citat, der fra tid til anden kommer frem i samtale, er at definitionen på sindssyge er; ”at gøre det samme igen og igen, med en forventning om at resultatet vil ændre sig. ”

Populært tilskrives citatet til Albert Einstein, men det er nu ikke rigtigt. Det er egentlig en omskrivning af en sætning fra en psykologihåndbog ag George Kelly tilbage fra 1955. Den oprindelige sætning er:

”Vi kan definere en personforstyrrelse som ethvert personligt tolkningsmønster, der bruges igen og igen på trods af, at det konstant bliver afkræftet” 

-
Er vi personforstyrrede?...

Er vi udenfor pædagogisk rækkevidde, når vi insisterer på vores håb trods alle afkræftelser?

Var Paulus ved sine fulde fem, når han gennem en overflod af modgang alligevel skriver om udholdenhed og mod til sin unge elev?

Var enken i Lukasevangeliet så desperat at hun forlod sin sunde fornuft, ved at gentage sin bøn om og om igen for døve ører?
-

Jesus fortæller lignelsen om Dommeren for at give mod til de disciple, der begynder at tvivle på bønnens magt. 

Til alle os, der begynder et tvivle, 
fordi vores bønner om retfærdighed føles som om vi råber ud i afgrunden.

Lykkes det for Jesus at forkynde et håb til vores håbløshed?

Jesus siger jo mellem linjerne, at selvom den enkelte bøn kan være virkningsløs, så er der håb at finde i gentagelsen. 

Formår han, med den fortrøstning, at sætte mening på galskaben?

Står vi tilbage efter lignelsen, 
med en tro, et håb, 
der kan holde til den verden, vi er sat i? 

De sidste par prædikener er jeg endt på samme måde, med en masse personlige spørgsmål, der ikke rigtig er til at give svar på fra prædikestolen. 

Jeg håber ikke at det bliver opfattet som om jeg bare lægger fortolkningsansvaret fra mig. Det er ikke intentionen. Mit håb er at få os alle sammen til at spørge hvorfor vi tror hvad vi gør, 
og hvorfor vi holder fast, når vores overbevisninger møder kritik. 
Det skal ikke være kritik for kritikkens skyld, 
men det er min opfattelse, 
at det mest opbyggelige en prædiken kan gøre, 
den sikreste vej til en stærk og gennemarbejdet tro, 
er at tage tyren ved hornene, og lade tvivlen tale, i stedet for bare at nage i underbevidstheden. 

Troens stærkeste fundament, er igen og igen at stille spørgsmålet?

Hvorfor er det overhovedet jeg tror?

Ære være Faderen og Sønnen og Helligånden, som det var i begyndelsen, således også nu og altid og i al evighed. Amen«

Lad os alle bede:

